Unan eus pennoù ar v-Bellovaci, Korreos, a renas un emsavadeg all eus pobloù Belgica e 51 kent J.K., gant brezelourien Ambiani, Atrebates, Kaleted, Veliocasses hag Aulerci (ar re-se ne oant ket Belgae, en tu all d’ar Saena e oant o vevañ). Kelc’hiet e voe ar vrezelourien Bellovaci gant ar Romaned, e bro ar Suessiones. Dont a rejont a-benn da dec’hout kuit, gant ar Romaned war o lerc’h avat. Faezhet e voent en un emgann diwezhañ ha lazhet e voe Korreos. Neuze e paouezas ar brezel. Tammoù emsavadegoù all a voe er bloavezhioù war-lerc’h.